Propunere de REGULAMENT AL CONSILIULUI de extindere a taxei antidumping definitive instituite prin Regulamentul (CE) nr. 511/2010 privind importurile de anumite sârme din molibden originare din Republica Populară Chineză la importurile de anumite sârme din molibden expediate din Malaysia, declarate sau nu ca fiind originare din această ţară, şi de încheiere a anchetei privind importurile expediate din Elveţia /* COM/2011/0867 final - 2011/0422 (NLE) */





EXPUNERE DE MOTIVE 1. CONTEXTUL PROPUNERII · Motivele şi obiectivele propunerii Prezenta propunere vizează aplicarea Regulamentului (CE) nr. 1225/2009 al Consiliului privind protecţia împotriva importurilor care fac obiectul unui dumping din partea ţărilor care nu sunt membre ale Comunităţii Europene[1] (denumit în continuare ,,regulamentul de bază”) în cadrul procedurii privind importurile de anumite sârme din molibden expediate din Malaysia şi din Elveţia, declarate sau nu ca fiind originare din Malaysia şi Elveţia. · Contextul general Prezenta propunere se înscrie în contextul punerii în aplicare a regulamentului de bază şi constituie rezultatul unei anchete care s-a desfăşurat în conformitate cu cerinţele de fond şi de procedură prevăzute în regulamentul de bază. Măsurile aflate în prezent în vigoare constau într-o taxă antidumping definitivă, instituită prin Regulamentul (UE) nr. 511/2010 al Consiliului (JO L 150, 16.06.2010, p. 17) privind importurile de anumite sârme din molibden originare din Republica Populară Chineză. · Coerenţa cu alte politici şi obiective ale Uniunii Nu este cazul. 2. REZULTATELE CONSULTĂRILOR CU PĂRŢILE INTERESATE ŞI ALE EVALUĂRILOR IMPACTULUI · Consultarea părţilor interesate Părţile interesate vizate de procedură au avut posibilitatea de a-şi apăra interesele în cursul anchetei, în conformitate cu dispoziţiile regulamentului de bază. · Obţinerea şi utilizarea expertizei Nu a fost necesar să se recurgă la expertiză externă. · Evaluarea impactului Prezenta propunere este rezultatul punerii în aplicare a regulamentului de bază. Regulamentul de bază nu prevede o evaluare generală a impactului, în schimb conţine o listă completă de condiţii care trebuie evaluate. 3. ELEMENTELE JURIDICE ALE PROPUNERII · Rezumatul acţiunii propuse În iunie 2010 a fost instituită o taxă antidumping definitivă de 64,3% la importurile de anumite sârme din molibden originare din Republica Populară Chineză (,,RPC”). Ancheta actuală a fost iniţiată la 18 mai 2011 în temeiul articolului 13 alineatul (3) din regulamentul de bază în urma unei cereri prezentate de Asociaţia europeană a metalelor (Eurometaux) în numele unui producător de sârme din molibden din Uniune. Solicitantul a pretins că măsurile în vigoare au fost eludate prin intermediul transbordării prin Malaysia şi Elveţia. Concluziile cazului de faţă se bazează pe faptele disponibile, întrucât nu s-a obţinut cooperarea nici a producătorilor-exportatori din ţările în cauză, nici a vreunui importator din UE. Nu s-au primit observaţii de la autorităţile chineze, malaysiane sau elveţiene. Potrivit cererii, nu există producţie de sârme din molibden în Malaysia sau Elveţia. Pe parcursul anchetei de faţă, Comisia nu a primit elemente de probă care să contrazică aceste informaţii. Elveţia Ancheta nu a putut stabili existenţa vreunor practici de transbordare de sârme din molibden originare din RPC prin Elveţia, întrucât nu au existat importuri ale produsului în cauză din Elveţia, declarate ca fiind originare din Elveţia, în UE pe parcursul PA. În consecinţă, ancheta referitoare la posibila eludare a măsurilor antidumping prin importuri de sârme din molibden expediate din Elveţia trebuie încheiată, iar practica înregistrării importurilor de sârme din molibden expediate din Elveţia, impusă de regulamentul de iniţiere, trebuie întreruptă. Malaysia Scăderea importurilor chineze şi creşterea, în paralel, a importurilor din Malaysia au reprezentat o modificare a configuraţiei schimburilor comerciale dintre RPC şi Malaysia, pe de o parte, şi Uniune, pe de altă parte. Ancheta nu a relevat niciun alt motiv întemeiat sau altă justificare economică pentru transbordare în afară de evitarea măsurilor în vigoare. Nu au fost identificate elemente, cu excepţia taxei, care să poată fi considerate drept compensare pentru costul transbordării. Comparaţia între valoarea normală medie ponderată stabilită în ancheta iniţială şi preţul de export mediu ponderat a relevat existenţa dumpingului. S-a stabilit, de asemenea, că preţurile de export din Malaysia au fost mai mici decât preţurile industriei Uniunii stabilite în cadrul anchetei iniţiale. În ceea ce priveşte efectele de subminare în materie de volume, nivelul importurilor din Malaysia în cursul PA se ridică la aproximativ 6% din nivelul importurilor de produs originar din RPC înainte de instituirea măsurilor. Prin urmare, se concluzionează că importurile din Malaysia compromit efectele corective ale taxelor atât în materie de cantităţi, cât şi în materie de preţuri. Prin urmare, se propune extinderea măsurilor antidumping asupra importurilor de sârme din molibden expediate din Malaysia, fie în mod direct, fie printr-o ţară terţă, şi declarate sau nu ca fiind originare din Malaysia. · Temeiul juridic Regulamentul (CE) nr. 1225/2009 al Consiliului din 30 noiembrie 2009 privind protecţia împotriva importurilor care fac obiectul unui dumping din partea ţărilor care nu sunt membre ale Comunităţii Europene, în special articolul 13. · Principiul subsidiarităţii Propunerea intră sub incidenţa competenţei exclusive a Uniunii Europene. În consecinţă, principiul subsidiarităţii nu se aplică. · Principiul proporţionalităţii Propunerea este conformă cu principiul proporţionalităţii din următoarele motive: Tipul acţiunii este descris în regulamentul de bază menţionat anterior şi exclude luarea de decizii la nivel naţional. Nu sunt necesare indicaţii privind măsura în care sarcina financiară şi administrativă care revine Uniunii, guvernelor naţionale, autorităţilor regionale şi locale, operatorilor economici şi cetăţenilor este limitată la minimum şi proporţională cu obiectivul propunerii. · Alegerea instrumentelor Instrumentul propus: regulament al Consiliului Alte instrumente nu ar fi adecvate deoarece regulamentul de bază nu prevede alte opţiuni. 4. IMPLICAŢII BUGETARE Propunerea nu are nicio implicaţie pentru bugetul Uniunii. 2011/0422 (NLE) Propunere de REGULAMENT AL CONSILIULUI de extindere a taxei antidumping definitive instituite prin Regulamentul (CE) nr. 511/2010 privind importurile de anumite sârme din molibden originare din Republica Populară Chineză la importurile de anumite sârme din molibden expediate din Malaysia, declarate sau nu ca fiind originare din această ţară, şi de încheiere a anchetei privind importurile expediate din Elveţia CONSILIUL UNIUNII EUROPENE, având în vedere Tratatul privind funcţionarea Uniunii Europene, având în vedere Regulamentul (CE) nr. 1225/2009 al Consiliului din 30 noiembrie 2009 privind protecţia împotriva importurilor care făceau obiectul unui dumping din partea ţărilor care nu sunt membre ale Comunităţii Europene[2] (denumit în continuare „regulament de bază”), în special articolul 13, având în vedere propunerea prezentată de Comisia Europeană (denumită în continuare „Comisia”) după consultarea comitetului consultativ, întrucât: A. PROCEDURĂ 1. Măsuri existente (1) Consiliul a impus, prin Regulamentul (UE) nr. 511/2010[3] (denumit în continuare „regulamentul iniţial”), o taxă antidumping definitivă de 64,3% la importurile de anumite sârme din molibden, conform definiţiei de la articolul 1 alineatul (1) din regulamentul menţionat mai sus (denumit în continuare „produsul în cauză”), originare din Republica Populară Chineză (denumită în continuare „RPC” sau „ţara în cauză”). Aceste măsuri sunt denumite în continuare „măsuri în vigoare”, iar ancheta care a condus la măsurile instituite prin regulamentul iniţial este denumită în continuare „ancheta iniţială”. 2. Cerere (2) La 4 aprilie 2011, Comisia a primit o cerere în conformitate cu articolul 13 alineatul (3) din regulamentul de bază în vederea anchetării presupusei eludări a măsurilor în vigoare. Cererea a fost depusă de către Asociaţia europeană a metalelor (EUROMETAUX) în numele unui producător de anumite sârme din molibden din Uniune (denumit în continuare „solicitantul”). (3) Cererea pretindea că, în urma instituirii măsurilor în vigoare, a avut loc o modificare semnificativă a configuraţiei schimburilor comerciale dintre RPC, Malaysia şi Elveţia, pe de o parte, şi Uniune, pe de altă parte. Solicitantul susţinea că această modificare s-a datorat transbordării de sârme din molibden prin Malaysia sau Elveţia. (4) Cererea concluziona că nu există un motiv întemeiat sau o justificare economică suficientă a transbordării în afară de existenţa măsurilor în vigoare. (5) În cele din urmă, solicitantul susţinea că efectele corective ale măsurilor în vigoare sunt compromise atât în materie de cantităţi, cât şi în materie de preţuri, şi că preţurile sârmelor din molibden originare din Malaysia şi Elveţia fac obiectul unui dumping în raport cu valoarea normală stabilită în cadrul anchetei iniţiale. 3. Iniţierea procedurii (6) După ce a constatat, în urma consultării comitetului consultativ, că există suficiente elemente de probă prima facie pentru iniţierea unei anchete în conformitate cu articolul 13 din regulamentul de bază, Comisia a iniţiat o anchetă prin intermediul Regulamentului (UE) nr. 477/2011[4] (denumit în continuare „regulamentul de iniţiere”). De asemenea, în conformitate cu articolul 13 alineatul (3) şi articolul 14 alineatul (5) din regulamentul de bază, Comisia, prin intermediul regulamentului de iniţiere, a solicitat autorităţilor vamale să înregistreze importurile produsului în cauză expediate din Malaysia sau Elveţia, declarate sau nu ca fiind originare din aceste două ţări, începând cu 19 mai 2011. 4. Anchetă (7) Comisia a informat oficial autorităţile din RPC, Malaysia şi Elveţia, producătorii-exportatori şi comercianţii din aceste ţări, importatorii din Uniune cunoscuţi ca fiind interesaţi, precum şi producătorii din Uniune cu privire la iniţierea anchetei. (8) Au fost trimise chestionare producătorilor-exportatori din Malaysia, Elveţia şi RPC, precum şi importatorilor din Uniune cunoscuţi ca fiind interesaţi şi/sau menţionaţi în cerere. Părţilor interesate li s-a oferit posibilitatea de a-şi exprima în scris punctele de vedere şi de a solicita o audiere în termenul fixat în regulamentul de iniţiere. Toate părţile au fost informate asupra faptului că lipsa de cooperare ar putea duce la aplicarea dispoziţiilor articolului 18 din regulamentul de bază şi la stabilirea constatărilor pe baza faptelor disponibile. (9) Un importator din Uniune a contactat Comisia, declarând că nu a cumpărat niciodată sârme din molibden din afara Uniunii. (10) Două societăţi malaysiene au declarat că, pe parcursul PA, nu au produs şi nici nu au exportat în Uniune sârme din molibden. (11) O societate elveţiană a declarat că, în ultimii trei ani, nu a fost implicată în producţia sau vânzarea de sârme din molibden. (12) În răspunsul său la chestionar, un producător chinez a indicat că, începând cu 2009, nu a exportat sârme din molibden nici în Uniune, nici în Malaysia sau Elveţia. (13) Comisia nu a primit observaţii din partea autorităţilor chineze, malaysiene sau elveţiene. 5. Perioadă de anchetă (14) Ancheta a acoperit perioada cuprinsă între 1 aprilie 2010 şi 31 martie 2011 (denumită în continuare „PA”). Au fost colectate date privind perioada cuprinsă între 2007 şi sfârşitul PA (denumită în continuare „perioada examinată”), pentru a se verifica presupusa modificare a configuraţiei schimburilor comerciale. B. REZULTATELE ANCHETEI 1. Consideraţiile generale/grad de cooperare (15) Astfel cum se menţionează la considerentul (10), doar două societăţi din Malaysia au cooperat în cadrul anchetei, însă acestea nu au exportat în Uniune produsul în cauză pe parcursul PA. Astfel cum se menţionează la considerentul (11), o singură societate elveţiană a prezentat informaţii, potrivit cărora aceasta nu a fost implicată în producţia sau vânzarea produsului în cauză în ultimii trei ani. Prin urmare, constatările anchetei actuale s-au bazat în mare măsură pe faptele disponibile, în conformitate cu articolul 18 din regulamentul de bază. (16) În conformitate cu articolul 13 alineatul (1) din regulamentul de bază, evaluarea posibilelor practici de eludare s-a efectuat analizându-se succesiv (1) dacă a avut loc o modificare a configuraţiei schimburilor comerciale dintre RPC, Malaysia şi Elveţia, pe de o parte, şi Uniune, pe de altă parte; (2) dacă această modificare este rezultatul unei practici, al unui proces sau al unei activităţi pentru care nu există un motiv întemeiat sau o justificare economică suficientă în afară de instituirea taxei; (3) dacă există dovezi ale vreunui prejudiciu sau dacă efectele corective ale taxei sunt compromise în materie de preţuri şi/sau de cantităţi ale produsului similar şi (4) dacă există elemente de probă care să ateste existenţa dumpingului în raport cu valorile normale stabilite anterior pentru produsul similar, dacă este necesar în conformitate cu dispoziţiile articolului 2 din regulamentul de bază. 2. Produsul în cauză şi produsul similar (17) Produsul în cauză este cel definit în cadrul anchetei iniţiale, respectiv, sârmă din molibden, conţinând cel puţin 99,95% molibden per unitate ponderală, al cărei diametru maxim în secţiune depăşeşte 1,35 mm, dar este mai mic de 4,0 mm, originară din RPC, declarată în prezent la codul NC ex 8102 96 00. (18) Produsul care face obiectul anchetei este identic cu cel definit în considerentul (17), dar este expediat din Malaysia sau Elveţia, declarat sau nu ca fiind originar din aceste ţări. (19) În ceea ce priveşte importurile declarate ca fiind originare din Elveţia, s-a stabilit, pe baza datelor obţinute din baza de date Surveillance II, că nu au existat importuri ale produsului în cauză către Uniune pe parcursul PA. (20) În ceea ce priveşte importurile declarate ca fiind originare din Malaysia, în absenţa cooperării, compararea sârmelor din molibden exportate în Uniune din RPC cu sârmele din molibden expediate din Malaysia către Uniune s-a bazat pe informaţiile disponibile în conformitate cu articolul 18 din Regulamentul de bază, inclusiv pe informaţiile furnizate în cerere. Nicio informaţie obţinută în decursul anchetei de faţă nu sugera că sârmele din molibden exportate în Uniune din RPC şi sârmele din molibden expediate din Malaysia către Uniune nu ar avea aceleaşi caracteristici fizice de bază şi aceleaşi utilizări. În consecinţă, acestea sunt considerate produse similare, în sensul articolului 1 alineatul (4) din regulamentul de bază. Niciun element de probă care să indice contrariul nu s-a depus în cursul anchetei. 3. Modificarea configuraţiei schimburilor comerciale Importuri de sârme din molibden în Uniune 3.1.1. RPC şi Malaysia (21) Din cauza lipsei de cooperare a producătorilor-exportatori chinezi, pentru a se evalua nivelul importurilor pentru anul 2010 şi PA, au fost comparate diferite surse statistice. Acestea au inclus atât surse accesibile publicului, precum Eurostat, dar şi alte surse precum baza de date în temeiul articolului 14 alineatul (6) din regulamentul de bază şi baza de date Surveillance II. (22) Astfel cum se precizează la considerentul (27) din regulamentul iniţial, importurile din RPC s-au ridicat la 87 de tone în 2007, 100 de tone în 2008 şi 97 de tone în cursul PA iniţiale (1 aprilie 2008-31 martie 2009). (23) Importurile produsului în cauză din RPC s-au redus semnificativ după instituirea măsurilor (de la 97 de tone în cursul PA iniţiale la mai puţin de 10 tone în cursul PA). Pe de altă parte, importurile din Malaysia au crescut de la zero în 2009 la circa 6 tone în cursul PA. 3.1.2. RPC şi Elveţia (24) Potrivit datelor Eurostat, respectiv, datele de la nivelul codului NC, importurile din Elveţia au crescut de la practic zero în 2009 şi anii precedenţi la 5 tone atât în 2010, cât şi în 2011. Cu toate acestea, ancheta a stabilit că nu au fost efectuate, în cursul PA, importuri ale produsului în cauză din Elveţia, declarate ca fiind originare din această ţară, către Uniune. De asemenea, nu au fost efectuate astfel de importuri pe parcursul întregului an 2010, deşi măsurile provizorii iniţiale erau în vigoare din decembrie 2009. 3.1.3. Importuri din RPC în Malaysia şi Elveţia (25) Sursele statistice chineze indică faptul că exporturile produsului în cauză în Malaysia au început în 2010, deşi în 2009 şi 2008 au fost exportate doar cantităţi neglijabile. (26) Sursele statistice elveţiene indică faptul că importurile din RPC în Elveţia au început în 2010 şi au continuat în 2011, deşi în 2009 şi 2008 au fost importate doar cantităţi neglijabile. Totuşi, aceste date privind importurile se corelează la nivelul codului NC şi, prin urmare, au o sferă de aplicare mai extinsă decât definiţia produsului în cauză din ancheta actuală. După cum s-a menţionat mai sus, s-a stabilit că nu au existat exporturi ale produsului în cauză din Elveţia, declarate ca fiind originare din această ţară, către UE. În consecinţă, ancheta nu a putut constata practici de transbordare de sârme din molibden originare din RPC prin Elveţia. 3.1.4. Concluzie cu privire la modificarea configuraţiei schimburilor comerciale Malaysia (27) Reducerea generală a exporturilor produsului în cauză din RPC către Uniune începând cu 2010 şi creşterea, în paralel, a exporturilor din Malaysia şi a exporturilor din RPC către Malaysia după instituirea măsurilor iniţiale au constituit o modificare a configuraţiei schimburilor comerciale între ţările menţionate anterior, pe de o parte, şi Uniune, pe de altă parte. Elveţia (28) În cazul Elveţiei, nu s-a putut constata nicio modificare a configuraţiei schimburilor comerciale între RPC, Elveţia şi UE în ceea ce priveşte importurile produsului în cauză. În consecinţă, ancheta referitoare la o eventuală eludare a măsurilor antidumping prin importuri de sârme din molibden expediate din Elveţia trebuie încheiată. 4. Natura practicii eludării şi absenţa unui motiv întemeiat sau a unei justificări economice suficiente (29) Articolul 13 alineatul (1) din regulamentul de bază prevede ca modificarea configuraţiei schimburilor comerciale să fie rezultatul unei practici, al unui proces sau al unei activităţi pentru care nu există alt motiv întemeiat sau justificare economică suficientă decât impunerea taxei. Practicile, procesele şi activităţile cuprind, printre altele, expedierea produsului care face obiectul măsurilor prin ţări terţe. (30) Compararea fluxurilor comerciale între RPC şi Malaysia, pe de o parte, şi Malaysia şi UE, pe de altă parte, indică existenţa practicilor de transbordare. Afirmaţiile formulate în cerere nu au fost contestate de vreun operator nici din ţările menţionate anterior şi nici din UE. Se reaminteşte faptul că niciun producător de sârme din molibden din Malaysia nu a cooperat în cadrul acestei anchete. (31) Ancheta nu a relevat niciun alt motiv întemeiat sau altă justificare economică pentru transbordare în afară de evitarea măsurilor în vigoare. Nu au fost identificate elemente, cu excepţia evitării plăţii taxei, care să poată fi considerate drept compensare pentru costul transbordării produsului în cauză din RPC prin Malaysia. (32) Această concluzie este confirmată, de asemenea, de faptul că niciun producător de sârme din molibden din Malaysia nu şi-a manifestat disponibilitatea pe parcursul anchetei de faţă. (33) În plus, se observă că importurile din Malaysia au fost întrerupte în jurul datei publicării regulamentului de iniţiere. (34) Prin urmare, se concluzionează că, în absenţa oricărui alt motiv întemeiat sau altei justificări economice suficiente în sensul articolului 13 alineatul (1) teza a doua din regulamentul de bază, modificarea configuraţiei schimburilor comerciale dintre RPC şi Malaysia, pe de o parte, şi Uniune pe de altă parte, s-a datorat instituirii măsurilor în vigoare. 5. Compromiterea efectelor corective ale taxei în materie de preţuri şi/sau de cantităţi de produs similar (35) Pentru a evalua dacă, în ceea ce priveşte cantităţile şi/sau preţurile, produsele importate din Malaysia au compromis efectele corective ale măsurilor în vigoare, au fost utilizate date din surse statistice disponibile, conform descrierii de la considerentul (21) de mai sus, drept cele mai bune date disponibile privind cantităţile şi preţurile exporturilor din Malaysia. (36) Creşterea importurilor din Malaysia a fost considerată semnificativă în materie de cantităţi. Nivelul importurilor din Malaysia pe parcursul PA se ridică la aproximativ 6% din nivelul importurilor de produs originare din RPC către UE înainte de instituirea măsurilor. (37) Comparaţia dintre nivelul de eliminare a prejudiciului, astfel cum a fost stabilit în regulamentul iniţial, şi preţul de export mediu ponderat a indicat o subcotare semnificativă. Prin urmare, s-a concluzionat că efectele corective ale măsurilor în vigoare sunt compromise atât în materie de cantităţi, cât şi în materie de preţ. 6. Dovezi ale dumpingului în raport cu valoarea normală stabilită anterior pentru produsul similar (38) În absenţa cooperării oricărui producător-exportator, preţurile de export s-au bazat pe faptele disponibile în conformitate cu articolul 18 din regulamentul de bază. Preţurile disponibile din surse statistice, conform descrierii de la considerentul (21), au fost considerate cele mai sigure. (39) În conformitate cu articolul 13 alineatul (1) din regulamentul de bază, s-a considerat oportun ca valoarea normală care urmează a fi utilizată în cadrul unei anchete privind eludarea să fie valoarea normală stabilită în timpul anchetei iniţiale. În absenţa cooperării şi în conformitate cu articolul 18 din regulamentul de bază, pentru a compara preţul de export şi valoarea normală, s-a considerat oportun să se presupună că gama de produse observate pe parcursul prezentei anchete este aceeași cu cea din cadrul anchetei iniţiale. (40) În cadrul anchetei iniţiale, SUA a fost considerată o ţară analogă cu economie de piaţă adecvată. Întrucât producătorul din ţara analogă efectua numai vânzări marginale pe piaţa internă a SUA, s-a considerat că nu este rezonabil să se utilizeze datele de vânzări interne ale SUA în scopul stabilirii sau interpretării valorii normale. În consecinţă, valoarea normală pentru RPC a fost stabilită pe baza preţurilor practicate de SUA la exportul către ţări terţe, inclusiv către UE. (41) În conformitate cu articolul 2 alineatul (11) şi articolul 2 alineatul (12) din regulamentul de bază, dumpingul a fost calculat comparând valoarea normală medie ponderată stabilită în cadrul regulamentului iniţial cu preţurile de export medii ponderate constatate pe parcursul PA a prezentei anchete, exprimat ca procent din preţul net, franco frontiera Uniunii, înainte de vămuire. (42) Comparaţia dintre valoarea normală medie ponderată şi preţurile de export medii ponderate a demonstrat existenţa dumpingului. C. MĂSURI (43) Având în vedere constatările de mai sus, s-a concluzionat că taxa antidumping definitivă instituită la importurile de sârme din molibden originare din RPC a fost eludată printr-o operaţiune de transbordare prin Malaysia. (44) În conformitate cu articolul 13 alineatul (1) prima teză din regulamentul de bază, măsurile antidumping existente aplicabile importurilor produsului în cauză originare din RPC ar trebui să se aplice şi importurilor aceluiaşi produs expediate din Malaysia, declarate sau nu ca fiind originare din această ţară. (45) Ar trebui extinse măsurile prevăzute la articolul 1 alineatul (2) din Regulamentul (UE) nr. 511/2010, care impun o taxă antidumping definitivă de 64,3% aplicabilă preţului net, franco frontiera Uniunii, înainte de vămuire. (46) În conformitate cu articolul 13 alineatul (3) şi articolul 14 alineatul (5) din regulamentul de bază, care prevede ca orice măsură extinsă să se aplice importurilor care au fost înregistrate la intrarea în UE în conformitate cu regulamentul de iniţiere, ar trebui să se perceapă taxe la importurile înregistrate de sârme din molibden expediate din Malaysia. D. ÎNCHEIEREA ANCHETEI CU PRIVIRE LA IMPORTURILE DIN ELVEŢIA (47) Având în vedere concluziile referitoare la Elveţia, ancheta privind eventuala eludare a măsurilor antidumping prin importuri ale produsului în cauză expediate din Elveţia trebuie încheiată, iar înregistrarea importurilor de sârme din molibden expediate din Elveţia, impusă de regulamentul de iniţiere, trebuie întreruptă. E. CERERI DE SCUTIRE (48) Se aminteşte că, în cursul prezentei anchete, niciun producător-exportator de sârme din molibden către Uniune nu s-a făcut cunoscut şi nu a fost identificat în Malaysia. Cu toate acestea, orice producător din Malaysia care nu a exportat produsul care face obiectul anchetei către Uniune pe parcursul PA şi care are în vedere depunerea unei cereri de scutire de la taxa antidumping extinsă, în temeiul articolului 11 alineatul (4) şi al articolului 13 alineatul (4) din regulamentul de bază, va trebui să completeze un chestionar pentru a permite Comisiei să stabilească dacă o scutire este sau nu justificată. Scutirea poate fi acordată după o evaluare a situaţiei pe piaţă a produsului în cauză, a capacităţii de producţie şi a ratei de utilizare a capacităţilor, a achiziţiilor şi a vânzărilor, a probabilităţii de continuare a unor practici pentru care nu există un motiv întemeiat sau o justificare economică suficientă şi a dovezilor dumpingului. Comisia efectuează, în mod normal, şi o vizită de verificare la faţa locului. Cererea trebuie adresată Comisiei în cel mai scurt timp şi trebuie să cuprindă toate informaţiile relevante, în special orice modificare a activităţilor societăţii legate de producţie şi vânzări. (49) În cazul în care scutirea se justifică, Comisia, în urma consultării comitetului consultativ, propune modificarea în consecinţă a măsurilor extinse în vigoare. În continuare, orice scutire acordată va fi monitorizată, pentru a asigura respectarea condiţiilor conţinute de aceasta. F. NOTIFICARE (50) Părţile interesate au fost informate cu privire la principalele fapte şi consideraţii care au condus la concluziile de mai sus şi au avut posibilitatea de a-şi prezenta observaţiile şi de a fi audiate, ADOPTĂ PREZENTUL REGULAMENT: Articolul 1 1. Taxa antidumping definitivă instituită prin Regulamentul (UE) nr. 511/2010 privind importurile de sârmă din molibden, conţinând cel puţin 99,95% molibden per unitate ponderală, al cărei diametru maxim în secţiune depăşeşte 1,35 mm, dar este mai mic de 4,0 mm, declarată în prezent la codul NC ex 8102 96 00 şi originară din Republica Populară Chineză, se extinde prin prezenta la importurile de sârmă din molibden, conţinând cel puţin 99,95% molibden per unitate ponderală, al cărei diametru maxim în secţiune depăşeşte 1,35 mm, dar este mai mic de 4,0 mm, declarată în prezent la codul NC ex 8102 96 00 (cod TARIC 8102 96 00 11), expediate din Malaysia, declarate sau nu ca fiind originare din Malaysia. 2. Taxele extinse în temeiul alineatului (1) din prezentul articol sunt percepute la importurile expediate din Malaysia, declarate sau nu ca fiind originare din Malaysia, înregistrate în conformitate cu articolul 2 din Regulamentul (UE) nr. 477/2011 al Comisiei şi cu articolul 13 alineatul (3) şi articolul 14 alineatul (5) din Regulamentul (CE) nr. 1225/2009. 3. În absenţa unor dispoziţii contrare, se aplică dispoziţiile în vigoare cu privire la taxele vamale. Articolul 2 1. Cererile de scutire de la taxa extinsă prin articolul 1 se formulează în scris într-una din limbile oficiale ale Uniunii Europene şi trebuie semnate de o persoană autorizată să reprezinte entitatea care solicită scutirea. Cererea trebuie trimisă la următoarea adresă: Comisia Europeană Direcţia Generală Comerţ Direcţia H Birou: N105 4/92 1049 Bruxelles/Brussel BELGIA Fax: (+32 2297) 98 65 81 E-mail: TRADE-13-3-MOLYBDENUM@ec.europa.eu 2. În conformitate cu dispoziţiile articolului 13 alineatul (4) din Regulamentul (CE) nr. 1225/2009, Comisia, după consultarea comitetului consultativ, poate autoriza, prin intermediul unei decizii, scutirea importurilor care nu constituie o eludare a măsurilor antidumping instituite prin Regulamentul (UE) nr. 511/2010 de taxa extinsă prin articolul 1 din prezentul regulament. Articolul 3 Ancheta iniţiată prin Regulamentul (UE) nr. 477/2011 privind eventuala eludare a măsurilor antidumping instituite prin Regulamentul de punere în aplicare (UE) nr. 511/2010 al Consiliului privind importurile de anumite sârme din molibden originare din Republica Populară Chineză prin importuri de anumite sârme din molibden expediate din Elveţia, declarate sau nu ca fiind originare din Elveţia, este încheiată. Articolul 4 Autorităţile vamale sunt invitate prin prezenta să întrerupă înregistrarea importurilor instituită în conformitate cu articolul 2 din Regulamentul (UE) nr. 477/2011. Articolul 5 Prezentul regulament intră în vigoare în ziua următoare datei publicării în Jurnalul Oficial al Uniunii Europene. Prezentul regulament este obligatoriu în toate elementele sale şi se aplică direct în toate statele membre. Adoptat la Bruxelles, […] Pentru Consiliu Preşedintele [1] JO L 343, 22.12.2009, p. 51. [2] JO L 343, 22.12.2009, p.51. [3] JO L 150, 16.6.2010, p. 17. [4] JO L 131, 18.5.2011, p. 14.